په یوې ماشومې جنسي تیري او قتل یې سخت غبرگون پارولی
د پاکستان د قصور په ښار کې پر یوې ۷ کلنې ماشومامې باندې جنسي تیري او د هغې قتل اعتراضونه راپارولي چې دوه تنه په کې وژل شویدي.
په پاکستان کې وروسته له هغې په ټولنیزو رسنیو کې خلکو سخته غوسه او خپگان څرگند کړ چې د قصور په ښار کې د یوې ٧ کلنې ماشومې مړی په خځلو کې وموندل شو. ٧ کلنه زینب د پنجشنبې په ورځ لادرکه شوې وه چې د سه شنبې په ورځ یې مړې په خځلو کې وموندل شو. پولیسو بیا وویل چې زینب د جنسي تشدد نه وروسته وژل شویده. په ټولنیزو رسنیو کې د اعتراضونو نه وروسته خلک په قصور کې لارو کوڅو ته راوتلل او د دغې وژل شوې ماشومې لپاره یې د عدالت غوښتنه وکړه. پولیسو په مظاهره چیانو ډزې وکړې چې دوه تنه پکې ووژل شول او ځینې نور ټپیان شول. د سوات اوسیدونکې ملالې یوسفزۍ په خپل ټویټر کې ولیکل "د زینب په هکله چې مې واوریدل نو زړه مې خوږ شو. په قصور کې دغه ٧ کلنه ماشومه ځورول شوې او وژل شویده. پکار ده چې داسې بیا ونشي. حکومت او چارواکي دې پدې اړه اقدامات وکړي." د نوازشریف لور مریم نواز هم ټویټ وکړ او د خپل حکومت نه یې وغوښتل چې مسؤلو کسانو ته دې داسې سزا ورکړل شي چې بل څوک داسې کار ونکړي د حقوقو مبارزې منیبه مزاري بیا لیکي "مونږ انسانان وینو خو انسانیت نه وینو". جمیله کاکړ چې په اسلام اباد کې د ماشومانو د حقونو مبارزه ده امریکا غږ ته وویل چې "داسې ډول پیښې د ډیر وخت نه د پاکستان په گوټ گوټ کې کیږي. زما په فکر لومړی مسؤلیت د مور او پلار او د هغې نه وروسته د چارواکو او حکومت دی." خو هغه زیاتوي چې په ټولنه کې د انسانانو په نوم ځنې "ځناور" اوسیږي چې په ماشومانو یې هم رحم نه کیږي. په قصور ښار کې په ٢٠١٥ کال کې یوې ډلې کسانو د ٢٠٠ نه په زیاتو ماشومانو جنسي تیري کړی و او د هغوي ویډیوگانې یې جوړې کړې وې. تر اوسه پورې پولیس د هغې پیښې په مسولینو پسې گرځي.